Kolding er en fjordby og købstad i Sydjylland og er med sine 57.583 indbyggere Danmarks 7. største by. Kolding er hovedby i Kolding Kommune og hører under Region Syddanmark.
Byen er sandsynligvis opstået i sidste halvdel af 1100-tallet. Den har især siden slutningen af 1800-tallet gennemgående haft fremgang og er i dag en driftig by i Trekantområdet. Med den centrale placering i Danmark har handel og eksport gennem tiderne været betydende for byens udvikling, og Kolding Å var i mange år toldgrænsen mellem Kongeriget og hertugdømmerne sydpå.
Nord for Kolding Å ligger "Slotsbanken" med byens vartegn, kongeslottet Koldinghus, der blev bygget som kongerigets beskyttelse af den sydlige grænse. De kongeliges ophold på slottet kastede glans over byen og gav arbejde til indbyggerne. De mest betydende kongelige på slottet var nok Christian 3. og hans hustru dronning Dorothea i 1600-tallet, Christian 4. i starten af 1700-tallet og Frederik 4. i starten af 1800-tallet. ("Læs mere..")
